《登岱 其四》
清代·徐咸清

前登日观峰，峰势高崔巍。疑有扶桑枝，近拂天门隈。

天鸡叫一声，八荒忽洞开。骤闻东溟底，奋出南山雷。

海霞荡金光，沸水煎蓬莱。即知巨鳌骨，散作瀛洲灰。

澒洞长风吹，秦桥为崩摧。沧波日清浅，仅复容渡杯。

五色何方云，拥护金银台。昨传玉棺下，又葬王乔回。

乾坤空浩荡，万古无仙才。

作者简介：浙江上虞人，字仲山。国子生。康熙十八年举鸿博，罢归，少时有文名。精字学。有《资治文字》百卷，毛奇龄称为古今巨观。